Asiyesikia la mkuu huvunjika guu

ASIYESIKIA LA MKUU HUVUNJIKA GUU 
Methali hii inamaanisha kuwa mtu anapoambiwa  maneno ambayo yanaweza kumletea madhara na wavyele wake, basi asipoyashikilia na kuyasikiliza mwishowe hujutia kwa kumletea hasara katika maisha yake. Methali hii hutumiwa kuwaelimisha na kuwaonya vijana walio na tabia ya kupuuza wasia wa wavyele wao. 
 Penina alikuwa msichana mzuri mwenye umbo la twiga . Alikuwa mzuri wa umbo na pia tabia. Licha ya wazazi wake kumsifia, walimu na majirani pia walimsifia. Penina alikuwa na tabia za kuiga, mwenye bidii hata katika masomo. Wazazi walisahau kwamba ngoma ikilia sana mwishowe hupasuka. Wazazi hawa hawakuchukua jukumu la kumrekebisha mtoto wao hata alipokosea.
 Wazazi hawa walichojua ni kuwa, mtoto wao alikuwa mwadilifu na hakuwa na doa, alikuwa safi.  Walimu nao shuleni hawakukumbuka kuwa, mgema akisifiwa tembo hulitia maji. Wazazi wake walijisifu kwa kupata mtoto mwenye tabia njema na kila mahali alipokwenda walisimulia tabia nzuri za mtoto wao. 
 Penina alikuwa mtu mwenye maringo na alikuwa akipata sifa kutoka kwa watu wa kijiji. Penina alikuwa mtu wa kupigiwa mfano na kila mtu alikuwa akimpenda kwa tabia na mienendo yake. Penina alikuwa na rafiki chungu nzima, walikuwa hawapungui hapo nyumbani, wake kwa waume, waliokuja kutafuta msaada wa kimasomo na hata kutafuta suluhisho ya matatizo yao.
 
 Baada ya muda kidogo, sifa za Penina zilianza kupungua. Penina alijiunga na watu wenye tabia za kishetani Penina alianza kugeuza mienendo yake na kuwa mtu mbaya. Penina alikuwa akiwajibu watu chochote kile bila ya kuchunga midomo yake. Rafiki zake walianza kutengana naye. Mama yake alipomhoji mwanawe, alimfokea kwa kumwambia, kwani unafikiri mimi siwezi kujichunga?
 
 Asiyefunzwa na mamaye hufunzwa na ulimwengu, majirani wao walijiambia. Baada ya miezi kidogo, Penina aliona afya yake imeanza kubadilika. Alisahau kwamba mchovya asali haachi kuchovya. Alijisemea mwenyewe, ponda raha kufa kwaja. Penina alianza kukonda na kukondeana na baada ya muda, alijikuta kuwa ameambukizwa Ukimwi.  
 Alipoanza matibabu hakufua dafu, kwani virusi vilikuwa vimemaliza kazi yake. Baada ya wiki mbili alikuwa amelala kitandani  na  akafa. Wazazi wake walijuta kwa kutomrekebisha mtoto wao wakati uliofaa.

Methali hii inatufunza kuwa mtu anapoambiwa na wavyele wake, ni lazima awaheshimu. Pia inatufunza kuwa, mtoto umleavyo ndivyo akuavyo. Kwani, wazazi wa Penina hawakumkanya mtoto wao. Pia mtoto hufuata kisogo cha nina na mzazi anafaa awe mwadilifu ili aonyeshe mfano bora kwa watoto wake.